
ŠAKIŲ RAJONO SAVIVALDYBĖS ADMINISTRACIJOS DIREKTORIUS

ĮSAKYMAS
DĖL DAUGIABUČIŲ GYVENAMŲJŲ NAMŲ KIEMŲ DANGŲ REMONTO, DALYVAUJANT FIZINIAMS IR JURIDINIAMS ASMENIMS, ORGANIZAVIMO KOMISIJOS SUDARYMO IR VEIKLOS NUOSTATŲ PATVIRTINIMO

2024 m. sausio    d. Nr. AT-
Šakiai

Vadovaudamasis Lietuvos Respublikos vietos savivaldos įstatymo 33 straipsnio 3 dalies 5 punktu ir Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, organizavimo tvarkos aprašo, patvirtinto Šakių rajono savivaldybės tarybos 2024 m. sausio 19 d. sprendimu Nr. T-27 „Dėl Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, organizavimo tvarkos aprašo patvirtinimo“, 8 punktu:
1. S u d a r  a u Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, organizavimo komisiją:
1.1. Egidijus Peleckis, Šakių rajono savivaldybės (toliau – savivaldybė) vicemeras, komisijos pirmininkas;
1.2. Martynas Remeikis, savivaldybės Ūkio ir investicijų skyriaus vedėjas, komisijos pirmininko pavaduotojas;
1.3. Egidija Grigaitienė, savivaldybės Biudžeto, turto ir strateginio planavimo skyriaus vedėja, komisijos narė;
1.4. Raimonda Visockytė, savivaldybės Bendrųjų reikalų skyriaus Viešųjų ryšių specialistė, komisijos narė;
1.5. Remigijus Dumčius, savivaldybės Teisės, personalo ir civilinės metrikacijos skyriaus vyriausiasis specialistas, komisijos narys;
1.6. Dalius Jasevičius, Šakių seniūnijos seniūnas, komisijos narys.
2. T v i r t i n u Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, organizavimo komisijos veiklos nuostatus (pridedama). 
Šis įsakymas per vieną mėnesį nuo įsakymo paskelbimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba Regionų administracinio teismo Kauno rūmams adresu: A. Mickevičiaus g. 8A, Kaunas.

PATVIRTINTA
Šakių rajono savivaldybės administracijos 
Direktoriaus 2024 m. sausio     d. 
įsakymu Nr. 


DAUGIABUČIŲ GYVENAMŲJŲ NAMŲ KIEMŲ DANGŲ REMONTO, DALYVAUJANT FIZINIAMS IR (AR) JURIDINIAMS ASMENIMS, ORGANIZAVIMO KOMISIJOS VEIKLOS NUOSTATAI


I SKYRIUS
BENDROSIOS NUOSTATOS

1. Šie nuostatai numato Šakių rajono savivaldybės Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, organizavimo komisijos (toliau – komisija) sudarymą, darbo organizavimą, funkcijas, teises ir atsakomybę.
2. Komisija savo veikloje vadovaujasi Lietuvos Respublikos vietos savivaldos įstatymu, Lietuvos Respublikos statybos įstatymu, Lietuvos Respublikos kelių įstatymu, statybos techninių reglamentų: STR 1.01.08:2002 „Statinio statybos rūšys“, STR 1.04.04:2017 „Statinio projektavimas, projekto ekspertizė“, STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“, Šakių rajono savivaldybės tarybos 2024 m. sausio 19 d. sprendimu Nr. T–27 „Dėl Daugiabučių gyvenamųjų namų kiemų dangų remonto, dalyvaujant fiziniams ir (ar) juridiniams asmenims, organizavimo tvarkos aprašo patvirtinimo“ (toliau – tarybos sprendimas) ir šiais nuostatais.
3. Komisija savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų.

II SKYRIUS
KOMISIJOS TIKSLAI IR FUNKCIJOS

4. Komisijos tikslas – skatinti daugiabučių namų renovaciją įrengiant daugiabučių namų gyventojams patogų įvažiavimą į kiemus ir pačių kiemų sutvarkymą fiziniams ar juridiniams asmenims (toliau – daugiabučių kiemų sutvarkymas) pateikus prašymą (toliau – pareiškėjas) tarybos sprendime nustatyta tvarka.  
5. Komisija vadovaudamasi tarybos sprendimu bei šiais veiklos nuostatai sudaro pareiškėjų paraiškose nurodytų daugiabučių namų sutvarkymo eiliškumo sąrašą. 
6. Komisija įgyvendindama tarybos sprendimą užtikrina informacijos pateikimą savivaldybės tinklalapyje, socialinėje erdvėje, rajono laikraštyje apie galimybę pareiškėjams dalyvauti paraiškų atrankoje. 
7. Komisija darbą pradeda gavusį pareiškėjo užpildytą formą, kuri yra pateikta tarybos sprendime.
8. Komisijos funkcijos gavus pareiškėjo prašymą:
8.1. pareiškėjo prisidėjimas;
8.2. įsitikina, kad Šakių rajono savivaldybės ribose esanti valstybinė žemė, kur planuojamas daugiabučių kiemų sutvarkymas pagal nurodytą statybos rūšį darbai (rekonstrukcija, kapitalinis remontas), neišnuomota ar kitais būdais nesuteikta naudotis fiziniams ir/ar juridiniams asmenims, statinys (kiemas/gatvė) turi būti inventorizuotas ir priklausyti savivaldybei; 
8.3. įvertina, ar paraiškoje pateikti pareiškėjo duomenys yra teisingi;
8.4. nustato namo renovacijos datą, anksčiau renovuoti namai turi pirmumo teisę;
8.5. įvertina daugiabučių kiemų nusidėvėjimo būklę;
8.6. sudaro daugiabučių kiemų sutvarkymo preliminarią sąmatą;
8.7. įvertina pareiškėjų prisidėjimą (jei prisidedama) prie daugiabučių kiemų asfaltavimo, pareiškėjai, kurie nurodo prisidėjimą, eiliškumo sąraše turi pirmumą;
8.8. įvertina paraiškas, kuriose nurodomas vienodas prisidėjimas, tokias paraiškas vertina šių nuostatų 8 punkte išdėstyta tvarka;
8.9. įvertina, ar planuojamų statyti daugiabučių kiemų teritorijoje ir (ar) komunikacijų trasoje yra nutiesti, ar bus tiesiami inžineriniai tinklai, lietaus vandens surinkimo ir nuvedimo būdai, šių darbų atlikimo terminai ir apimtys;
8.10. įvertina projekto parengimo reikalingumą pagal statybos rūšį;
8.11. parengia tarybos sprendime patvirtintą sutarties projektą ir pateikia pasirašyti pareiškėjui ir savivaldybės administracijos direktoriui;
8.12. gavusi daugiau paraiškų, kurioms finansuoti savivaldybės biudžete lėšų nepakanka, eiliškumo sąraše esančius daugiabučių kiemus perkelia ateinantiems metams ir apie tai informuoja pareiškėją;
8.13. pareiškėjams, kuriems komisijos sprendimu finansavimas perkeliamas į kitus metus, eiliškumo sąraše vieta keistis negali.
8.14. tarybos sprendime nustatyta tvarka bet ne vėliau kaip per 20 darbo dienų pateikia pareiškėjui atsakymą apie priimtą sprendimą.
9. Komisija, pastebėjusi paraiškoje neatitikimų, prašo pareiškėjo pataisyti paraišką ir/ar pateikti papildomus dokumentus.
10. Pareiškėjai gali dalyvauti komisijos posėdyje, apie tai pranešęs žodžiu ar raštiškai komisijos pirmininkui prieš 1 (vieną) dieną iki komisijos posėdžio pradžios. 
11. Komisija, atrinkusi tinkamas finansuoti paraiškas, paveda atsakingam savivaldybės skyriui organizuoti daugiabučių kiemų įrengimo darbus. 
12. Tarybos sprendimas yra neatsiejama komisijos darbo dalis, kuria komisija privalo vadovautis.
13. Eiliškumo sąrašas viešai skelbiamas, atnaujinamas Savivaldybės interneto svetainėje.

III SKYRIUS
KOMISIJOS TEISĖS IR PAREIGOS

14. Komisija turi teisę:
14.1. gauti iš savivaldybės reikiamą informaciją, susijusią su daugiabučių namų kiemų žemės nuosavybės įteisinimu ir kitą reikalingą informaciją jai pavestoms funkcijoms atlikti;
14.2. iškilus būtinybei, kviesti kitų savivaldybės administracijos padalinių specialistus, ekspertus;
14.3. siūlyti pakeisti ir papildyti šiuos nuostatus.
15. Komisija privalo laikytis Lietuvos Respublikos teisės aktų reikalavimų. 

IV SKYRIUS
KOMISIJOS SUDARYMAS IR DARBO ORGANIZAVIMAS

16. Komisija sudaroma, jos sudėtis ir komisijos nuostatai tvirtinami savivaldybės administracijos direktoriaus įsakymu.
17. Komisija sudaroma iš savivaldybės administracijos darbuotojų, į komisijos sudėtį gali būti įtraukti savivaldybės seniūnijų seniūnai.
18. Komisijos veiklai vadovauja komisijos pirmininkas, kai jo nėra – Komisijos pirmininko pavaduotojas. 
19. Komisijos pirmininkas sudaro posėdžio darbotvarkę ir ne vėliau kaip prieš 1 darbo dieną iki posėdžio pateikia ją komisijos nariams.
20. Komisijos pirmininkas posėdžio darbotvarkę dėl svarbių priežasčių gali keisti komisijos posėdžio metu, jei už tai balsuoja dauguma posėdyje dalyvaujančių komisijos narių.
21. Komisijos posėdžius šaukia ir jiems pirmininkauja komisijos pirmininkas, kai jo nėra – komisijos pirmininko pavaduotojas.
22. Komisija sprendimus priima posėdžiuose. Posėdis laikomas teisėtu, jei jame dalyvauja daugiau kaip pusė komisijos narių.
23. Komisijos sprendimai priimami paprasta balsų dauguma. Jeigu balsai pasiskirsto po lygiai, lemia komisijos posėdžio pirmininko balsas.
24. Komisija pirmo posėdžio metu išsirenka komisijos sekretorių.
25. Komisijos sprendimai įforminami protokolu, kurį pasirašo komisijos pirmininkas ir sekretorius.

V SKYRIUS
BAIGIAMOSIOS NUOSTATOS

26. Komisijos protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
27. Komisijos nuostatai gali būti keičiami, papildomi ir atnaujinami savivaldybės administracijos direktoriaus įsakymu. 

